b'\n_START_ARTICLE_\nZdenka \xc5\xbdebre\n_START_SECTION_\n\xc5\xbdivljenje\n_START_PARAGRAPH_\nPisateljica Zdenka \xc5\xbdebre izhaja iz ljubljanske me\xc5\xa1\xc4\x8danske dru\xc5\xbeine s tremi otroki. Star\xc5\xa1a sta bila velika ljubitelja knjig. S petimi leti je za\xc4\x8dela brati in pisati in takrat so nastale prve pesmice. Obiskovala je gimnazijo, kjer je v prvem letniku za profesorico dobila Marjo Bor\xc5\xa1nikovo, ki jo je spodbujala pri dramski igri. Zdenka si je najprej \xc5\xbeelela \xc5\xa1tudirati arheologijo (nameravala je oditi v London), vendar ji je to prepre\xc4\x8dil negotov politi\xc4\x8dni polo\xc5\xbeaj. Vpisala se je na pravo, ki pa ga zaradi vojne ni kon\xc4\x8dala._NEWLINE_V Afriko je prvi\xc4\x8d od\xc5\xa1la leta 1963 in tam je \xc5\xbeivela z mo\xc5\xbeem ve\xc4\x8d kot deset let. Obiskala je Etiopijo, Eritrejo in Gano. Na \xc4\x8drni celini je za\xc4\x8dela pisati; \xc5\xa1est let je raziskovala in pisala obse\xc5\xbeni roman Okomfu Ano\xc4\x8di.\n_START_SECTION_\nDelo\n_START_PARAGRAPH_\nNavdih za pisanje je na\xc5\xa1la v Afriki, knjige pa je izdala v Sloveniji, po vrnitvi domov. Sprva je pisala otro\xc5\xa1ka dela, kasneje pa se je posvetila svoji veliki ljubezni - Afriki. Napisala je prvi roman o Afriki Okomfu Ano\xc4\x8di, ki so ga nekateri uvrstili med klasi\xc4\x8dne evropske romane, \xc4\x8deprav govori o neevropski kulturi. Presenetila je tudi z zgodbo, romanom Kamen na srcu, za katerega je dobila priznanje. Napisala pa je tudi roman Se spominja\xc5\xa1 Afrike._NEWLINE_Izdala je tri otro\xc5\xa1ke knjige, ki jih je posvetila svojima vnukoma, Petri in Jerneju. Prvo mladinsko delo je bila kratka proza z naslovom Jernej\xc4\x8dek v daljni de\xc5\xbeeli (ena najljub\xc5\xa1ih knjig bralcev tretjega razreda osnovne \xc5\xa1ole), Petra in gazela Fr\xc4\x8dela ter V \xc4\x8dude\xc5\xbeni svet in nazaj.'